A rádióberendezésekről szóló irányelv 2014. május 22-én jelent meg az Európai Unió Hivatalos Lapjában (HL), 2014. június 11-én lépett hatályba, 2016. június 13-ától alkalmazandó. Hatályon kívül helyezte a rádióberendezésekről és a távközlő végberendezésekről szóló 1999/5/EK irányelvet. Egyéves átmeneti időszakot biztosított, amely 2017. június 12-én járt le (48. cikk). Az átmeneti időszakban a gyártók a rádióberendezésekről szóló irányelv vagy a 2016. június 13. előtt alkalmazott uniós jogszabályok (például az 1999/5/EK irányelv) rendelkezéseinek megfelelő rádióberendezéseket is forgalomba hozhattak.

A Bizottság a rádióberendezésekről szóló irányelvben felhatalmazást kapott arra, hogy meghatározott ügyekben felhatalmazáson alapuló jogi aktusokat fogadjon el. A rádióberendezésekről szóló irányelv 44. cikkének (2) bekezdése szerint ez a felhatalmazáson alapuló jogi aktus elfogadására vonatkozó felhatalmazás ötéves időtartamra szól 2014. június 11-től kezdődő hatállyal, és a Bizottságnak legkésőbb kilenc hónappal az ötéves időtartam vége előtt (vagyis 2018. szeptember 10-ig) jelentést kell készítenie a felhatalmazásról.

Emellett a rádióberendezésekről szóló irányelv 47. cikkének (2) bekezdése rögzíti, hogy a Bizottság felül kívánja vizsgálni az irányelvnek (vagyis a rádióberendezésekről szóló irányelvnek) a működését, és erről legkésőbb 2018. június 12-ig, azt követően pedig ötévente jelentést készít az Európai Parlament és a Tanács számára.

A rádióberendezésekről szóló irányelv 47. cikkének (2) bekezdése szerinti jelentés szükségszerűen tartalmazza majd a rádióberendezésekről szóló irányelv szerinti, felhatalmazáson alapuló jogi aktusok kidolgozása céljából indított vagy indítandó kezdeményezések részleteit, vagyis a 44. cikk (2) bekezdéséhez kapcsolódó kérdésekről is beszámol. Ráadásul a rádióberendezésekről szóló irányelv 47. cikkének (2) bekezdése szerinti jelentés benyújtása időben nagyon közel esik a 44. cikkének (2) bekezdése szerinti jelentés benyújtásának időpontjához.

Ez a jelentés ezért a rádióberendezésekről szóló irányelv 44. cikkének (2) bekezdése és 47. cikkének (2) bekezdése szerint is készült. Ez a jelentés a 47. cikk (2) bekezdése szerint rádióberendezésekről szóló irányelv átültetésével és működésével kapcsolatos ügyekkel foglalkozik,így kitér többek között a vonatkozó szabványok kidolgozása terén elért haladásra és a Távközlési Megfelelőségértékelési és Piacfelügyeleti Bizottság (TCAM) tevékenységeire is. Ezenkívül tájékoztatást nyújt a 47. cikk (2) bekezdésének a) pontjában említett koherens rendszerrel, a 47. cikk (2) bekezdésének d) pontjában említett fogyasztóvédelemmel, a 47. cikk (2) bekezdésének e) pontjában említett egységes töltőkkel és a 47. cikk (2) bekezdésének f) pontjában említett elektronikus címkézéssel kapcsolatos ügyekről. Végezetül pedig a rádióberendezésekről szóló irányelv 44. cikkének (2) bekezdése szerint a felhatalmazásról is részletes és aktuális információkkal szolgál.

Ez a 47. cikk (2) bekezdése szerinti első jelentés szinte csak egy évvel az átmeneti időszak lejárta után készült. Emiatt még túl korai lenne részletesen beszámolni a rádióberendezésekről szóló irányelv 47. cikkének (2) bekezdésében felsorolt összes kérdéskörről, és általános következtetéseket levonni a rádióberendezésekről szóló irányelv hatékonyságáról. A rádióberendezésekről szóló irányelv 47. cikkének (2) bekezdése értelmében a jelentést ötévente kell elkészíteni, vagyis a következő jelentést 2023-ban készíti el és nyújtja be a Bizottság.

2.Gördülékenyebb átmenet és fokozott koherencia

2.1.Munkaértekezlet

A rádióberendezésekről szóló irányelvvel bevezetett új elemekre figyelemmel kérdések merültek fel a tagállamok és különböző érdekcsoportok részéről az irányelv alkalmazhatóságáról és bizonyos – különösen a hatályra vonatkozó – rendelkezéseinek értelmezéséről, ezért a Bizottság nyitott munkaértekezletet szervezett 2014 novemberében Brüsszelben. A munkaértekezlet célja a rádióberendezésekről szóló irányelv átültetésével kapcsolatos problémák és kérdések rendezése volt, hogy a tagállamok készek legyenek időben, koherens módon kidolgozni a nemzeti jogba való átültetésre vonatkozó intézkedéseket, az érdekcsoportok (például az iparági és a bejelentett szervezetek) pedig felkészülhessenek a rádióberendezésekről szóló irányelv következetes alkalmazására annak kezdőnapjától.

A munkaértekezleten számos (mintegy száz) résztvevő volt jelen, főként a tagállamok, az EFTA-államok, az európai szabványügyi szervek, ipari szövetségek, bejelentett szervezetek, fogyasztói szervezetek és más érdekcsoportok képviseletében. A Bizottság a munkaértekezletet követően a kérdéseket és válaszokat összefoglaló dokumentumot tett közzé a honlapján.

2.2.Iránymutatás az új villamosipari irányelvek alkalmazásának kezdőnapjáról

A tagállamoknak és az érdekcsoportoknak iránymutatásra volt szükségük, amely részletesen ismerteti az új villamosipari irányelvek (a 2014/30/EU irányelv, a 2014/35/EU irányelv és a rádióberendezésekről szóló irányelv) alkalmazását a termékek forgalomba hozatalának időpontjával összefüggésben. A bizottsági szolgálatok erre az igényre reagálva kidolgozták ezt az iránymutatást, amelyet a Bizottság közzétett a honlapján.

Ez a dokumentum tisztázza, mely villamosipari irányelv alkalmazandó az adott helyzetben, figyelembe véve a termék forgalomba hozatalának időpontját, a rádióberendezésekről szóló irányelv átmeneti időszakát, a régi és az új villamosipari irányelvek hatályát, valamint az irányelvek alkalmazásának kezdőnapját.

2.3.Iránymutatás a rádióberendezésekről szóló irányelvről

A Bizottság 2017 májusában tette közzé a rádióberendezésekről szóló irányelvre vonatkozó új iránymutatást a honlapján. Ez az iránymutatás kézikönyvként szolgál a rádióberendezésekről szóló irányelv által közvetlenül vagy közvetve érintett összes szereplő számára. A rádióberendezésekről szóló irányelv értelmezéséhez hivatott segítséget nyújtani. Az iránymutatás jogilag nem kötelező erejű.

Az iránymutatás ismerteti és tisztázza a rádióberendezésekről szóló irányelv alkalmazásával kapcsolatos legfontosabb kérdések egy részét, többek között az irányelv hatályával, az alapvető követelményekkel, az alkalmazandó megfelelőségértékelési eljárásokkal, valamint a gazdasági szereplőket érintő kérdésekkel kapcsolatosan. Az iránymutatás a tagállamokkal és az érdekcsoportokkal (ipari szövetségek, fogyasztói szervezetek, bejelentett szervezetek, európai szabványügyi szervek) együttműködésben készült.

A bizottsági szolgálatok 2018 júniusában közzétették ennek az iránymutatásnak a naprakész változatát, amelyet a Távközlési Megfelelőségértékelési és Piacfelügyeleti Bizottság (TCAM) is jóváhagyott, és amely az első változat közzétételét követően felmerült kérdéseket tisztázza, és emellett naprakész hivatkozásokat is tartalmaz. Például felvilágosítást nyújt arról, hogy a rádióberendezésekről szóló irányelv a rádiómodulokra is vonatkozik-e, naprakész tájékoztatással szolgál arról, hogy a rádióberendezésekről szóló irányelv alkalmazható-e a pilóta nélküli légi járművekre (drónokra), valamint kereszthivatkozással utal a kombinált berendezésekre vonatkozó kiegészítő iránymutatásra.

3.Működés